Activități și servicii furnizate în 2010

Întreprinderea comună ENIAC a înregistrat progrese importante în 2010. Componența sa nu a suferit modificări (1), dar angajamentul în sânul organismelor din cadrul întreprinderii comune s-a intensificat, execuția sarcinilor având loc astfel cum se prevede în statut: — Comitetul pentru industrie și cercetare numit de AENEAS cu scopul de a propune agenda de cercetare a fost extins pentru a include și Grupul de sprijin, pe lângă membrii Comitetului de coordonare, care asistau rareori (sau deloc) la reuniuni. Comitetul pentru industrie și cercetare nu și-a adoptat încă regulamentul de procedură, convocarea și gestionarea reuniunilor continuând să fie executate de AENEAS; — Consiliul autorităților publice a adoptat programul anual de activitate, a selectat proiectele care urmau să primească finanțare în 2010 și a contribuit la elaborarea normelor de selecție a proiectelor și la „delimitarea” față de programul CATRENE. Nefiind satisfăcute de această „delimitare”, Germania și Franța au votat, în ianuarie, împotriva programului anual de activitate pentru 2010, iar în decembrie 2010 Germania s-a abținut de la votul pentru programul anual de activitate pentru 2011; — Directorul executiv și secretariatul aflat sub responsabilitatea sa au întreprins demersuri care să permită întreprinderii comune ENIAC să dobândească capacitatea de a-și executa bugetul și de a implementa planul anual de punere în aplicare pentru 2010; — Consiliul director a finalizat elaborarea cadrului juridic și a fost invitat să reducă timpul pe care îl consacră activităților administrative și să se concentreze pe politici. Într-adevăr, acum că întreprinderea comună ENIAC a dobândit capacitatea de a-și executa bugetul și a început să își exercite în mod autonom sarcinile care i-au fost alocate, este timpul să se pună accentul pe politici. În acest scop, Consiliul director a finalizat recrutarea și formarea personalului, a implementat circuitul financiar, a început să acceseze creditele alocate pentru activitățile de funcționare (la 5 mai 2010), a instituit cadrul de control intern, a primit creditele alocate pentru activitățile operaționale (la 22 septembrie 2010), a definit proceduri de audit și a ales noul sediu în clădirea White Atrium etc. La sfârșitul exercițiului, întreprinderea comună ENIAC a angajat toate creditele alocate pentru proiectele selectate în urma Cererii de propuneri 3 (2010) și a efectuat 21,1 % din plățile operaționale. La închiderea bugetului de funcționare, fuseseră angajate 1,92 milioane de euro din creditele în valoare de 2,27 milioane de euro; cei 352 000 de euro economisiți vor fi creditați Comisiei și asociației AENEAS în funcție de proporția contribuțiilor lor respective. În plus, întreprinderea comună ENIAC și-a intensificat activitatea de comunicare: a publicat și a difuzat broșurile și profilurile de proiect pentru cererile de propuneri 1 și 2, a actualizat site-ul de internet, a coorganizat Forumul European în Domeniul Nanoelectronicii (European Nanoelectronics Forum) de la Madrid, a participat activ la evenimente derulate în Austria, Germania, Italia și România și la conferințe internaționale precum ICT2010 (Bruxelles), DATE2010 (Dresda) și Sematech Litho Workshop (New York). Deși societățile industriale continuă să urmărească îndeplinirea unor scopuri comerciale judicioase și se aplică în continuare politici naționale solide în domeniul semiconductoarelor, o trecere în revistă a rezultatelor arată în mod clar că poziția Europei în cadrul concurenței mondiale este în curs de deteriorare. Pentru a-și păstra poziția competitivă, Europa trebuie să își consolideze programele de cercetare și dezvoltare și industriale, așa cum se speră că va sugera propunerea Grupului de lucru la nivel înalt pentru tehnologii generice esențiale. Principalul risc cu care se confruntă întreprinderea comună ENIAC este că va ajunge la sfârșitul duratei sale de viață fără să aibă un impact asupra evoluției sectorului european al semiconductoarelor. În practică, Europa are nevoie de o abordare globală care să îi permită să imprime un nou suflu de creștere sectorului semiconductoarelor, iar această abordare trebuie să includă, dar să nu se oprească la întreprinderea comună ENIAC. Un plan european care să presupună sprijin acordat la nivel național reprezintă o propunere dificil de pus în aplicare, după cum a fost demonstrat de angajamentul financiar insuficient din partea celor mai importante state membre ale ENIAC. Totuși, întreprinderea comună ENIAC trebuie să contribuie la îndeplinirea acestui obiectiv, continuând să își îmbunătățească capacitatea de a mobiliza resursele puse la dispoziție de autoritatea bugetară și depunând în continuare eforturi pentru a obține rezultate vizibile. În acest scop, întreprinderea comună ENIAC trebuie să colaboreze cu toți factorii interesați, urmărind trei direcții de acțiune: — cooperarea cu AENEAS și cu sectorul industrial în ansamblu astfel încât să se dezvolte propuneri de proiecte care să aibă un caracter indispensabil și un impact strategic aliniat obiectivelor agendei de cercetare; — cooperarea cu autoritățile publice naționale astfel încât să se îmbunătățească sinergia cu politicile urmărite de statele membre ale ENIAC și să se optimizeze angajamentul lor financiar; — obținerea implicării altor entități publice care să poată contribui la program pe plan național. Dacă semiconductoarele reprezintă într-adevăr o tehnologie generică esențială în Europa, aceste obiective ar trebui să poată fi îndeplinite.